Prețul unui litru de benzină va crește din 1 ianuarie la peste 5 lei/litru, ca urmare a intrării în vigoare a două acte normative prin care, pe de o parte, sunt indexate accizele cu rata inflației, iar, pe de alta, este majorat conținutul obligatoriu de biocarburanți în litrul de benzină, respectiv motorină, anunță Profit.ro.

Această măsură din urmă i-ar putea afecta pe șoferii care conduc mașini mai vechi, întrucât ea va fi introdusă într-o lună de iarnă, când motoarele oricum pornesc mai greu din cauza temperaturilor scăzute.

De la 1 ianuarie 2019, acciza la benzină va crește de la 1,976 lei/1000 de litri la 2,038/1000 de litri, adică se va majora cu 3,15%. De asemenea, acciza la motorină va crește de la 1,838 lei/1000 de litri la 1,896 lei/1000 de litri.

Impactul va fi resimțit în buzunarele șoferilor, întrucât prețul bezinei și motorinei va crește cu aproximativ 7 bani pe litru.

Mai mult, va crește și conținutul minim de biocarburanți în benzină, de la 4,5% la 8%, și de la 5% la 6,5% în cazul motorinei, ceea ce va însemna o nouă creștere a prețului carburanților de 10 bani pe litrul de benzină, respectiv 7 bani pentru un litru de motorină.

Potrivit Profit.ro, în prima parte a anului 2019 prețul benzinei ar putea ajunge la 5,06 lei/litru și 5,42 lei pentru litrul de motorină.